Vibeke Kiil (CD), 1998-01-14:
Da Centrum-Demokraternes ordfører, fru Addi Andersen, har måttet melde afbud på grund af sygdom, skal jeg fremføre følgende: Venstre og De Konservative kommer med en lang række forslag til initiativer, som er deres bud på, hvordan drømmen om at bringe det danske uddannelsessystem op i en international 1. division kan opfyldes.
CD er enig i målet, og vi er også enige i mange af de enkelte punkter, der foreslås.
Det danske uddannelsessystem har unægtelig fået nogle svidende rap i internationale sammenligninger, så der er ikke så meget at rafle om: Vi skal have rettet op og strammet op, så vi får en kvalitetsforbedring.
Der er ingen vej udenom, og hvor det er naturligt, skal samarbejde og samspil med erhvervslivet styrkes, bl.a. ser CD gerne, at erhvervslivet repræsenteres bedre i de styrende organer ved universiteterne. Forslagets tanker om, at der skal være et system, der sikrer uafhængig, systematisk evaluering, der bliver fulgt op og får konsekvenser, er CD enig i.
Vi er også enige i, at opsamling af præcis viden om alle aspekter både i vore egne uddannelser og i andre lande, som det er naturligt at sammenligne os med, er et helt nødvendigt styringsredskab for at nå målet om høj kvalitet i de danske uddannelser.
For CD er det afgørende ikke, hvordan man organiserer
indsatsen, og hvilke rammer den får.
Det afgørende er, at der kommer de rigtige resultater ud af det, som kan bruges i praksis og omsættes til konkret handling inden for de enkelte uddannelser, men i CD vil vi da gerne være med til at drøfte, om et samlet nationalt kvalitetsinstitut som det, forslagsstillerne ser for sig, er en god idé.
CD er helt enig i, at der centralt skal formuleres klare og præcise mål for undervisningen på de forskellige klassetrin i folkeskolen, og at der skal fastsættes klare mål for fagene i gymnasiet.
Det vil bl.a. styrke den sammenhæng i uddannelsessystemet, som CD så ofte har efterlyst.
For folkeskolens vedkommende mener vi, at børnehaveklassen bør gøres obligatorisk, så man f.eks. kan få lov til at lære at læse i børnehaveklassen, hvis man er parat til det.
Hvad siger Venstre og De Konservative til den tanke?
CD vil også forbedre kvaliteten ved at øge undervisningstiden, særlig med flere timer i de grundlæggende fag, dansk og matematik, og vi vil gerne sikre elever overalt i landet lige vilkår med centralt fastsatte minimumskrav til timetallet.
Om holddelingen er det min opfattelse, at den også i dag er mulig på alle klassetrin, når det er praktisk og pædagogisk begrundet.
Hvis det kræver en lovændring at få det fastslået, ser CD den gerne gennemført hurtigst muligt.
På gymnasieområdet vil jeg gerne bringe CD's forslag om et 4-årigt gymnasium i to moduler på hver 2 år på banen.
Det ville løse mange af de problemer, gymnasiet står med nu, og det ville give fornuftige rekrutteringsbaser for de vidt forskellige uddannelser, de unge går ind i efterfølgende.
Angående hf har CD også overvejelser i gang om, at det bør være en uddannelse for voksne og ikke for unge, der lige har afsluttet 10. klasse.
For CD er dygtig og ansvarlig ledelse et centralt punkt.
Derfor har vi også foreslået en særlig uddannelse for skoleledere.
For universiteterne er der tradition for, at rektor vælges, og det anfægtes nu af Venstre og De Konservative, som vil have rektor udpeget.
Det mener CD måske nok er at gå for hårdt til værks.
Endelig er der de økonomiske forhold, som forslagsstillerne jo ikke nævner med så meget som ét ord.
CD protesterer da heller ikke imod, at man kan gøre en masse ting, uden at det koster ekstra, men på den anden side mener vi, at det er naivt at tro, at væsentlige kvalitetsforbedringer kan opnås uden ekstra omkostninger.
Jeg behøver blot at nævne folkeskolen og det efterslæb, den har.